কাব বিন আশরাফ হত্যা অভিযান

**কাব বিন আশরাফের হত্যা অভিযান** ছিল নবি মুহাম্মাদ কর্তৃক প্রেরিত একটি সামরিক অভিযান, যেখানে তিনি মুহাম্মদ বিন মাসলামাকে কাব বিন আশরাফকে হত্যার উদ্দশ্যে প্রেরণ করেন। 

## পটভূমি
ইবনে ইসহাক বর্ণনা করেন, কাব বিন আশরাফ ছিল তায়ি গোত্রের বনি নাবহান শাখার অন্তর্ভুক্ত একজন ব্যক্তি। তার মা মদিনার ইহুদি গোত্র বনি নাযির বংশোদ্ভূত ছিল। বদরের যুদ্ধে কুরাইশদের পরাজয় ও তাদের অনেক নেতার নিহত হওয়ার সংবাদ যখন তার কাছে পৌঁছায়, তখন কাব গভীর ক্ষোভ প্রকাশ করে বলে, মহান আল্লাহর কসম! যদি মুহাম্মদ সত্যিই এই সকল নেতাকে হত্যা করে থাকে, তাহলে পৃথিবীর চেয়ে [আমার/তাঁর জন্য] কবরই উত্তম স্থান।” তার এই উক্তি থেকে মুসলমানদের প্রতি বিদ্বেষ ও শত্রুতার তীব্রতা স্পষ্ট হয়ে ওঠে। পরে সাহাবি যায়েদ ইবনে হারেসা ও আবদুল্লাহ ইবনে রাওয়াহা মদিনায় ফিরে এসে নবিকে তার এসব কথা বলেন। পরে কাব যখন নিশ্চিত হয় যে, বদরে কুরাইশদের শীর্ষ নেতারা নিহত হয়েছে, তখন সে মক্কায় গমন করে এবং সেখানে সে মুত্তালিব ইবনে আবি ওয়াদায়ার নিকট আশ্রয় নেয়। মক্কায় অবস্থানকালে কাব প্রকাশ্যেই মুসলমানদের বিরুদ্ধে মানুষকে উসকে দিতে শুরু করে। তখন সে কবিতা আবৃত্তির মাধ্যমে কুরাইশদের উত্তেজিত করত এবং বদর যুদ্ধে নিহত মুশরিকদের জন্য বিলাপ করত। তার কবিতায় মুসলমানদের বিরুদ্ধে তীব্র বিদ্বেষ, প্রতিশোধস্পৃহা ও যুদ্ধের আহ্বান প্রকাশ পেত। কিছুদিন পর কাব পুনরায় মদিনায় প্রত্যাবর্তন করে। মদিনায় ফিরে এসে সে মুসলিম নারীদের সম্পর্কে অশালীন প্রেমমূলক কবিতা রচনা করত এবং কবিতায় তাদের অপমানজনকভাবে উল্লেখ করত। একই সঙ্গে সে নবি মুহাম্মাদ ও তাঁর সাহাবিদের সম্পর্কে কটূক্তি ও বিদ্রূপ করতে থাকে। মূলত এসব কারণেই পরবর্তীতে কাব বিন আশরাফের বিরুদ্ধে অভিযান চালানোর সিদ্ধান্ত নেওয়া হয়।

## অভিযান
সহিহ বুখারিতে বর্ণিত হয়েছে যে, তিনি [নবি] সাহাবিদের উদ্দেশ্যে বলেন: আমার পক্ষ থেকে তোমাদের কে কাব বিন আশরাফের ব্যবস্থা করবে? সে আল্লাহ ও তাঁর রাসূলকে কষ্ট দিয়েছে।” তখন মুহাম্মদ বিন মাসলামা দাঁড়িয়ে বলেন, “হে আল্লাহর রাসূল, আপনি কি চান আমি তাকে হত্যা করি?” তিনি বললেন, “হ্যাঁ।” তিনি বললেন, “তাহলে আমাকে [তার সামনে আপনার বিরুদ্ধে] কিছু কথা বলার অনুমতি দিন।” তিনি বললেন, “বোলো।” এরপর মুহাম্মদ ইবনে মাসলামা কাবের কাছে গিয়ে বলেন, “এই ব্যক্তি (মুহাম্মদ) আমাদের কাছে সদকা চেয়ে আমাদের কষ্টে ফেলেছেন। আমি তোমার কাছে ঋণ চাইতে এসেছি।” কাব বলল, “আল্লাহর কসম, অচিরেই তোমরা তার ওপর বিরক্ত হবে।” তিনি বললেন, “আমরা তো তাকে অনুসরণ করেছি; এখন তার পরিণতি কী হয়, তা না দেখে আমরা তাকে ছাড়তে চাই না। আমরা চাই, তুমি আমাদের কিছু ঋণ দাও।” কাব বলল, “হ্যাঁ, তবে আমার কাছে কিছু বন্ধক রাখতে হবে।” তিনি বললেন, “তুমি কী চাও?” কাব বলল, “তোমাদের নারীদের বন্ধক রাখো।” তিনি বললেন, “কীভাবে আমরা নিজেদের নারীদের তোমার কাছে বন্ধক রাখব? কারণ তুমি আরবদের মধ্যে সবচেয়ে সুদর্শন ব্যক্তি?” সে বলল, “তাহলে তোমাদের সন্তানদের বন্ধক রাখো।” তিনি বললেন, “কীভাবে আমরা আমাদের সন্তানদের বন্ধক রাখব? কারণ তখন লোকে বলবে যে, এক বা দুই ওসকের (পাত্র) বিনিময়ে সন্তানদের বন্ধক রেখেছে; এটি আমাদের জন্য লজ্জার।” অবশেষে তিনি বলেন “আমি তোমার কাছে অস্ত্র (বর্ম) বন্ধক রাখব।” এরপর তিনি রাতে তার কাছে আসার প্রতিশ্রুতি দিলেন। রাতে মুহাম্মদ ইবনে মাসলামা তার কাছে এলেন। তখন তার সঙ্গে কাবের দুধ-ভাই আবু নায়েলা ছিল। তারা তাকে দুর্গ থেকে নিচে নামতে বললেন। তার স্ত্রী বলল, “এ অসময়ে তুমি কোথায় যাচ্ছ?” অন্য বর্ণনায় এসেছে, তিনি বললেন, “আমি এমন একটি শব্দ শুনছি, যেন তা থেকে রক্ত ঝরছে।” কাব বলল, “ এরা তো আমার ভাই মুহাম্মদ বিন মাসলামা ও [আমার দুধ-ভাই] আবু নায়েলা।”

এরপর দুইজন লোকসহ ইবনে মাসলামা তার সঙ্গে ভেতরে প্রবেশ করলেন। তিনি তাদের বললেন, “সে যখন আসবে, আমি তার চুল ধরে গন্ধ নেব। যখন দেখবে আমি তার মাথা ভালোভাবে ধরেছি, তখন তোমরা তাকে আঘাত করবে।” এক বর্ণনায় আছে, তিনি বলেন, “তারপর আমি তোমাদেরও গন্ধ নিতে দেব।” কিছুক্ষণ পর কাব নিচে নেমে এলো। সে সুগন্ধি ব্যবহার করেছিল এবং তার দেহ থেকে সুগন্ধ বের হচ্ছিল। তারা বললেন, “আজকের মতো এত উত্তম সুগন্ধ আমরা আগে শুঁকিনি।” তিনি বললেন, “আমি কি তোমার মাথার গন্ধ নিতে পারি?” সে বলল, “হ্যাঁ।” তিনি তার মাথার গন্ধ নিলেন এবং সঙ্গীদেরও নিতে দিলেন। তারপর আবার বললেন, “আমি কি আরো একবার নিতে পারি?” সে বলল, “হ্যাঁ, অবশ্যই।” যখন তিনি তাকে দৃঢ়ভাবে ধরে ফেললেন, তখন বললেন, “এবার তোমরা আঘাত কর।” তখন তারা তাকে হত্যা করল। এরপর তারা নবি মুহাম্মাদের কাছে এসে তাঁর হত্যার সংবাদ জানাল।

## তথ্যসূত্র
বিষয়শ্রেণী:মুহাম্মাদ কর্তৃক প্রেরিত সামরিক অভিযান
বিষয়শ্রেণী:৭ম শতাব্দীতে ইসলাম